CELEX: 32018D1696
Language: hu
Date: 2018-07-13 00:00:00
Title: A Tanács (EU) 2018/1696 végrehajtási határozata (2018. július 13.) az Európai Ügyészség létrehozására vonatkozó megerősített együttműködés bevezetéséről szóló, (EU) 2017/1939 rendelet 14. cikkének (3) bekezdésében meghatározott, kiválasztással foglalkozó tanácsadó testület működési szabályzatáról

12.11.2018   
               
               
                  HU
               
               
                  Az Európai Unió Hivatalos Lapja
               
               
                  L 282/8
               
            
         A TANÁCS (EU) 2018/1696 VÉGREHAJTÁSI HATÁROZATA
         (2018. július 13.)
         az Európai Ügyészség létrehozására vonatkozó megerősített együttműködés bevezetéséről szóló, (EU) 2017/1939 rendelet 14. cikkének (3) bekezdésében meghatározott, kiválasztással foglalkozó tanácsadó testület működési szabályzatáról
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre,
         tekintettel az Európai Ügyészség létrehozására vonatkozó megerősített együttműködés bevezetéséről szóló, 2017. október 12-i (EU) 2017/1939 tanácsi rendeletre (1) és különösen annak 14. cikke (3) bekezdésére,
         tekintettel az Európai Bizottság javaslatára,
         mivel:
         
                     (1)
                  
                  
                     Az (EU) 2017/1939 rendelet előírja, hogy az Európai Parlament és a Tanács az európai főügyészt közös megegyezéssel, az előválogatott jelöltek azon listájáról választva nevezi ki. A kiválasztással foglalkozó tanácsadó testület tizenkét főből áll, akiket a Bíróságnak és a Számvevőszéknek a volt tagjai, az Eurojust volt nemzeti tagjai, a nemzeti legfelsőbb bíróságok tagjai, magas rangú ügyészek, valamint szaktekintélyként elismert jogászok közül választanak ki. A testület egy tagját az Európai Parlament által javasolt személy közül választanak ki. A tanácsadó testület működési szabályzatának kidolgozása a Tanácsra ruházott végrehajtási hatáskör.
                  
               
                     (2)
                  
                  
                     Az (EU) 2017/1939 rendelet azt is előírja, hogy a Tanácsnak minden európai ügyészt az egyes tagállamok által jelölt három jelölt közül kell kineveznie a kiválasztással foglalkozó tanácsadó testület indokolással ellátott véleményének kézhezvételét követően.
                  
               
                     (3)
                  
                  
                     Az európai főügyész és az európai ügyészek kiválasztására irányuló eljárásnak kulcsfontosságú elemként kell biztosítania az e tisztségeket betöltő személyeknek a függetlenségét.
                  
               
                     (4)
                  
                  
                     A kiválasztással foglalkozó tanácsadó testületre vonatkozó működési szabályoknak biztosítaniuk kell, hogy a kiválasztással foglalkozó tanácsadó testület rendelkezzen a feladatai ellátásához szükséges függetlenséggel és pártatlansággal.
                  
               
                     (5)
                  
                  
                     A kiválasztással foglalkozó tanácsadó testület működési szabályzatát ezért meg kell állapítani,
                  
               ELFOGADTA EZT A HATÁROZATOT:
         
            1. cikk
            Az (EU) 2017/1939 rendelet 14. cikkének (3) bekezdésében meghatározott, kiválasztással foglalkozó tanácsadó testület működési szabályzatát e határozat melléklete tartalmazza.
         
         
            2. cikk
            Ez a határozat az Európai Unió Hivatalos Lapjában való kihirdetését követő huszadik napon lép hatályba.
         
         
            Kelt Brüsszelben, 2018. július 13-án.
            
               
                  a Tanács részéről
               
               
                  az elnök
               
               H. LÖGER
            
         
         
            (1)  HL L 283., 2017.10.31., 1. o.
         
      
      
         
            MELLÉKLET
            
               A KIVÁLASZTÁSSAL FOGLALKOZÓ TANÁCSADÓ TESTÜLET MŰKÖDÉSI SZABÁLYZATA
            
            I.   Feladat
            Az Európai Főügyésznek, az Európai Parlament és a Tanács általi kinevezése előtt a kiválasztással foglalkozó tanácsadó testület összeállítja az európai főügyész tisztségének betöltésére kiválogatott jelöltek listáját az (EU) 2017/1939 rendelet (1) 14. cikkének (3) bekezdésével összhangban. A kiválasztással foglalkozó tanácsadó testület továbbá indokolással ellátott véleményt ad az európai ügyész tisztségére jelölt személyek képesítéséről az (EU) 2017/1939 rendelet 16. cikkének (2) bekezdésével összhangban. Az indokolással ellátott vélemény kézhezvételét követően ki a Tanács kinevezi az európai ügyészeket.
            II.   Összetétel és a megbízatás időtartama
            A kiválasztással foglalkozó tanácsadó testület 12 főből áll, akiket a kinevezésük időpontjában a Bíróságnak és a Számvevőszéknek a volt tagjai, az Eurojust volt nemzeti tagjai, a nemzeti legfelsőbb bíróságok tagjai, magas rangú ügyészek, valamint szaktekintélyként elismert jogászok közül választanak ki. Minden tagnak legalább a fent említett kritériumok egyikének meg kell felelnie a kinevezés időpontjában.
            A kiválasztással foglalkozó tanácsadó testület tagjait a Bizottság javaslata alapján négyéves időtartamra a Tanács nevezi ki. A választható személyek közül egyre az Európai Parlament tesz javaslatot. Azon tag helyére, akinek a megbízatása ezen időtartam letelte előtt szűnik meg, a tagságának megszűnése után a lehető leghamarabb ugyanezzel az eljárással új tagot kell választani hivatali időfennmaradó részére. A kiválasztással foglalkozó tanácsadó testület tagjainak megbízatása egyszer megújítható.
            III.   Elnök és titkárság
            A kiválasztással foglalkozó tanácsadó testület elnöki tisztségét a kiválasztással foglalkozó tanácsadó testület által annak tagjai közül többségi szavazással választott személy tölti be. A Bizottság látja el a kiválasztással foglalkozó tanácsadó testület titkársági feladatait. A titkárság biztosítja a kiválasztással foglalkozó tanácsadó testület munkájához szükséges adminisztratív támogatást, beleértve a dokumentumok fordítását is. Ezenkívül az európai főügyész tisztségének betöltésére előválogatott jelöltek listáját megküldi az Európai Parlamentnek és a Tanácsnak, a jelölteknek az európai ügyészek feladatainak ellátásához szükséges képesítéséről szóló, indokolással ellátott véleményt pedig a Tanácsnak.
            IV.   Határozathozatal és határozatképesség
            A kiválasztással foglalkozó tanácsadó testület tanácskozásai bizalmasak és zárt ülés keretében történik. A kiválasztással foglalkozó tanácsadó testület csak akkor határozatképes, ha legalább kilenc tagja jelen van.
            A kiválasztással foglalkozó tanácsadó testület határozatait konszenzussal hozza. Amennyiben azonban valamely tag szavazást kér, a határozatot a jelenlévő tagok egyszerű többségével hozza meg. Szavazategyenlőség esetén az elnök szavazata dönt. Ugyanezek a szabályok alkalmazandók a X. szabályban meghatározott nyelvhasználati szabályok meghatározására is.
            V.   A kiválasztással foglalkozó tanácsadó testület eljárásának kezdeményezése és kiegészítő információk iránti kérelem
            Az európai főügyész tisztségére vonatkozó jelentkezések kézhezvételét követően a titkárság megküldi azokat a kiválasztással foglalkozó tanácsadó testület valamennyi tagjának. Ugyanez vonatkozik az európai ügyész tisztségére vonatkozó jelölésekre, ideértve a tagállamok által benyújtott kísérő dokumentumokat is.
            A kiválasztással foglalkozó tanácsadó testület a jelentkezőktől, a határozathozatalához szükségesnek ítélt egyéb információkat vagy anyagokat kérhet, valamint az európai ügyész tisztségére vonatkozó jelölések esetében a kiválasztással foglalkozó tanácsadó testület a jelölteket állító tagállamok kormányaitól ilyen kiegészítő információkat vagy anyagokat kérhet.
            VI.   Elbírálás és meghallgatás
            1.   Az európai főügyész kinevezésére irányuló eljárás
            A jelentkezések kézhezvételét követően a kiválasztással foglalkozó tanácsadó testület azokat az (EU) 2017/1939 rendelet 14. cikkének (2) bekezdésében meghatározott és az álláshirdetésben tovább pontosított követelményekre tekintettel bírálja el. Azokat a jelentkezőket, akik nem felelnek meg a jelentkezési feltételeknek, ki kell zárni az eljárás következő szakaszaiból. A kiválasztással foglalkozó tanácsadó testület a követelményeknek megfelelő jelentkezőket a képesítésük és a tapasztalatuk szerint rangsorolja a jelentkezésben szereplő vagy az V. szabály szerinti kérelem alapján benyújtott dokumentáció és információk alapján. A kiválasztással foglalkozó tanácsadó testület a legmagasabban rangsorolt jelentkezők közül kellő számú személyt hallgat meg ahhoz, hogy össze tudja állítani a VII. szabály 1. pontjában említett listát. A meghallgatásra személyes megjelenés formájában kerül sor.
            Azokat a jelentkezőket, akik nem felelnek meg a jelentkezési feltételeknek vagy akiket a kiválasztással foglalkozó tanácsadó testület nem hív be meghallgatásra, tájékoztatni kell ennek okairól. A jelentkező reagálhat erre a döntésre azon okok megjelölésével, amelyek miatt nem ért egyet a kiválasztással foglalkozó tanácsadó testület értékelésével. Ezt követően a kiválasztással foglalkozó tanácsadó testület újraértékeli a jelentkező jelentkezését, és erről a döntéséről írásban tájékoztatja. Azok a jelentkezők, akiket kizárnak a kiválasztási eljárásból, panaszt nyújthatnak be a Tanácshoz az Európai Közösségek tisztviselőinek személyzeti szabályzatáról szóló, 259/68/EGK, Euratom, ESZAK tanácsi rendelet (2) (a továbbiakban: a személyzeti szabályzat) 90. cikkének (2) bekezdésével összhangban.
            2.   Az európai ügyészek kinevezésére irányuló eljárás
            A jelölések kézhezvételét követően a kiválasztással foglalkozó tanácsadó testület azokat az (EU) 2017/1939 rendelet 16. cikkének (1) bekezdésében meghatározott követelményekre tekintettel bírálja el. A kiválasztással foglalkozó tanácsadó testület meghallgatja a jelölt személyeket. A meghallgatás személyesen történik.
            Amennyiben a jelölt a meghallgatása előtt visszavonja a jelölését, a kiválasztással foglalkozó tanácsadó testületnek a titkárságán keresztül az érintett tagállamtól új személy jelölését kell kérnie.
            VII.   Megállapítások és indokolás
            1.   Az európai főügyész
            Az elbírálás és a meghallgatás során tett megállapításai alapján a kiválasztással foglalkozó tanácsadó testület egy 3–5 előválogatott jelöltből álló listát állít össze, és benyújtja azt az Európai Parlamentnek és a Tanácsnak. A testület megjelöli azokat az okokat, amelyek alapján a jelentkezőket a listára kiválasztotta. Azokat a jelentkezőket, akik nem kerülnek fel a listára, tájékoztatni kell ennek okairól.
            A kiválasztással foglalkozó tanácsadó testület a jelentkezőket a képesítésük és a tapasztalatuk szerint rangsorolja. A rangsorolásnak tükröznie kell a kiválasztással foglalkozó tanácsadó testület preferenciájának sorrendjét, és annak követése nem kötelező az Európai Parlament és a Tanács számára. Azok a jelentkezők, akik nem kerülnek fel az előválogatott jelölteknek a kiválasztással foglalkozó tanácsadó testület által összeállított listájára, panaszt nyújthatnak be a Tanácshoz a személyzeti szabályzat 90. cikkének (2) bekezdésével összhangban.
            2.   Az európai ügyészek
            Az elbírálás és a meghallgatás során tett megállapításai alapján a kiválasztással foglalkozó tanácsadó testület véleményt fogalmaz meg a jelölteknek az európai ügyészek feladatainak ellátásához szükséges képesítéséről, és kifejezetten állást foglal abban a kérdésben, hogy a jelölt megfelel-e az (EU) 2017/1939 rendelet 16. cikkének (1) bekezdésében előírt feltételeknek. A kiválasztással foglalkozó tanácsadó testület a véleményét indokolással látja el.
            Abban az esetben, ha a jelöltek nem felelnek meg az (EU) 2017/1939 rendelet 16. cikkének (1) bekezdésében előírt feltételeknek, a kiválasztással foglalkozó tanácsadó testületnek a titkárságán keresztül az érintett tagállamoktól megfelelő számú új személy jelölését kell kérnie.
            A kiválasztással foglalkozó tanácsadó testület a jelölteket a képesítésük és a tapasztalatuk szerint rangsorolja. A rangsorolásnak tükröznie kell a kiválasztással foglalkozó tanácsadó testület preferenciájának sorrendjét, és annak követése nem kötelező a Tanács számára.
            VIII.   Pénzügyi rendelkezések
            A kiválasztással foglalkozó tanácsadó testület azon tagjai, akiknek feladatuk teljesítése érdekében el kell hagyniuk lakóhelyüket, az (EU) 2016/300 tanácsi rendelet (3) 9. cikkének megfelelően költségtérítésre és díjazásra jogosultak.
            Ezeket a költségeket a Tanács viseli.
            IX.   Személyes adatok
            A személyes adatoknak a kiválasztással foglalkozó tanácsadó testület munkájával összefüggésben történő kezelése a Bizottság felelőssége mellett történik a 45/2001/EK európai parlamenti és tanácsi rendelettel (4) összhangban. A kiválasztással foglalkozó tanácsadó testület munkájával összefüggésben kezelt információk biztonságára és az azokhoz való hozzáférésre alkalmazandó szabályoknak a Bizottságra alkalmazandó szabályoknak kell lenniük.
            X.   Nyelvhasználati szabályok
            A kiválasztással foglalkozó tanácsadó testület az elnökének javaslatára – a testület tagjai által beszélt közös nyelvekre tekintettel – meghatározza a kiválasztással foglalkozó tanácsadó testület munkanyelvét/munkanyelveit.
            
               (1)  A Tanács (EU) 2017/1939 rendelete (2017. október 12.) az Európai Ügyészség létrehozására vonatkozó megerősített együttműködés bevezetéséről (HL L 283., 2017.10.31., 1. o.).
            
               (2)  A Tanács 259/68/EGK, Euratom, ESZAK rendelete (1968. február 29.) az Európai Közösségek tisztviselőinek személyzeti szabályzatáról, egyéb alkalmazottainak alkalmazási feltételeiről, valamint a Bizottság tisztviselőire ideiglenesen alkalmazandó különleges intézkedések bevezetéséről (HL L 56., 1968.3.4., 1. o.).
            
               (3)  A Tanács (EU) 2016/300 rendelete (2016. február 29.) a magas rangú uniós közhivatalt ellátó személyek javadalmazásáról (HL L 58., 2016.3.4., 1. o.).
            
               (4)  Az Európai Parlament és a Tanács 2000. december 18-i 45/2001/EK rendelete a személyes adatok közösségi intézmények és szervek által történő feldolgozása tekintetében az egyének védelméről, valamint az ilyen adatok szabad áramlásáról (HL L 8., 2001.1.12., 1. o.).